Tiener ploeg met gesteelde trok in mense inDie motor waarin drie insittendes was se wrak. Foto: Verskaf ŉ Tiener het glo Vrydag met ŉ gesteelde vragmotor in voertuie van verkeerspolisie en ŉ motor met toeriste in Mosselbaai, in die Wes-Kaap, ingeploeg. Werner Vermaak, woordvoerder van ER24, het gesê die seun (15) het glo vroeër die dag die vragmotor gesteel voor hy teen twee voertuie van die provinsiale verkeerspolisie en ŉ private motor vasgery het. “Die voorval het naby die Cooper-afrit plaasgevind. Die verkeerspolisie het ŉ padblokkade op die N2 gehou. Die tiener het deur die blokkade gery en teen die verkeerspolisievoertuie en ŉ voertuig van ŉ jong vrou gebots,” het Vermaak gesê. Paramedici is omstreeks 15:30 na die toneel ontbied. Die jong vrou en ŉ 65-jarige man is in haar motor se wrak aangetref. Hulle was in die wrak vasgekeer en moes uitgesny word. ŉ 64-jarige vrou was ook in die wrak. Die man en 64-jarige vrou is glo van Engeland. Die jong vrou het kritieke beserings opgedoen. Sy is met ŉ helikopter na ŉ hospitaal in George geneem. Die man is op die toneel behandel en deur Metro-nooddienste na ŉ nabygeleë hospitaal geneem. Die 64-jarige vrou het matige beserings opgedoen en is deur ER24 na Bayview-hospitaal geneem. Die 15-jarige seun het matige beserings opgedoen. Hy is onder polisiebewaking na ŉ hospitaal in Mosselbaai geneem. Die polisie ondersoek die omstandighede rakende die voorval. ‘n Foto van die toneel. Foto: Verskaf